Sarfraz geskors ná gewraakte kommentaarSarfraz Ahmed het Andile Phehlukwayo se ore laat tuit in die tweede eendagwedstryd. Foto: Cricinfo Pakistan se kaptein, Sarfraz Ahmed, is vir vier wedstryde deur die Internasionale Krieketraad geskors ná sy gewraakte kommentaar jeens Andile Phehlukwayo vroeër in die reeks teen Suid-Afrika. Ahmed het in Urdu gepraat terwyl Phehlukwayo gekolf het. Sy woorde is na “Hei, swart man, waar is jou ma vandag? Watter gebedjie stuur sy vandag vir jou op?” vertaal. Hy het intussen op Twitter om verskoning gevra en ook persoonlik aan Phehlukwayo. Hy is egter steeds vir vier wedstryde geskors. Die Pakistanse Krieketraad is teleurgesteld met die IKR se bevinding. “Die raad het aanvaar dat die saak opgelos is tussen die twee spelers en die twee lande se krieketrade. Veral omdat Sarfraz Ahmed in die openbaar om verskoning gevra het en dit deur die speler, asook die Suid-Afrikaanse raad en span aanvaar is,” het hulle in ’n verklaring gesê.